Tien dood in gru-ongeluk op N1Die ongeluk op die N1 waarin 10 mense dood is. (Foto: Twitter/Arrive Alive) Dertien mense is Vrydag dood in twee afsonderlike ongelukke in die Wes-Kaap. ŉ Reuse-ongeluk op die N1 naby Leeu-Gamka in die Wes-Kaap het die dood van tien mense veroorsaak. ŉ Onbekende aantal mense is ook beseer. Die ongeluk het Vrydag 06:00 plaasgevind toe ŉ Scania-bus teen ŉ Toyota-minibus vasgery het. Volgens die webwerf Arrive Alive het die minibus, wat op pad was na die Oos-Kaap, ŉ pap band gekry en langs die pad gaan staan. Die bus was op pad van Beaufort-Wes na Kaapstad en het teen die minibus vasgery. Teen Vrydagmiddag was paramedici steeds besig om na oorledenes onder die bus te soek. Nóg drie mense, onder wie ŉ eenjarige, is Vrydag in ŉ ongeluk op die R43 in die Wes-Kaap dood. Die ongeluk het 17:00 tussen Hermanus en Stanford plaasgevind toe ŉ ambulans reg van voor teen ŉ ander motor gebots het. Volgens die Overberg-munisipaliteit was die pad ure daarna nog gesluit, aangesien olie en motorwrakstukke oor die pad gestrooi was. Die pad is eers weer ná 22:00 oopgestel. Die ongeluk op die R43 waarin drie mense oorlede is. (Foto: Facebook/ Overstrand-munisipaliteit)